《送夹谷伯敬之官单父》
元代·贡奎

燕州连日雨，六月寒装绵。闭户断车辙，修途溢如川。

朝晴悦物性，槐阴起初蝉。衣篝曝馀润，照眼阶葵鲜。

闻君去仪曹，五马行翩翩。缅怀古单父，高堂坐鸣弦。

政理日以媮，宝此千载贤。矧此荐岁饥，夏潦仍相缘。

嗷嗷东南州，流移踵车船。死者相枕藉，羸瘠甘弃捐。

民命悬守令，壅遏谁当怜？君怀策世才，往哉寄承宣。

譬彼善牧者，鞭击非所先。戴星亦有人，何乃任力专。

凄凉二子远，故老应相传。我昔尝经游，土风尚熙然。

回河抱阡陌，桑麻绿浮烟。岂无稌稻区，草木纷华妍。

维兹重责任，慎彼浇俗迁。会徵太史书，家声振当年。

作者简介：贡奎（1269—1329），字仲章，宣城（今属安徽）人。生于元世祖至元六年，卒于文宗天历二年，年六十一岁，追封广陵郡侯，谥文靖。